અન્ય વિશ્લેષકો એમ કહે છે કે 34 વર્ષના કિમ જોંગ-ઉન માટે ઘરઆંગણે કશુંક કરી બતાવવું જરૂરી છે. તેમના દાદા અને પિતા વખતથી ફુલગુલાબી ચિત્ર દોરવામાં આવી રહ્યું છે, પણ દેશની હાલત બહુ સારી નથી. બહારથી દેખાતી ચમકદમક અંદરથી ઝાંખી પડેલી છે. કિમ જોંગે દક્ષિણ કોરિયા પહોંચીને એવી ટીપ્પણી કરી કે તમારા રસ્તા અને રેલવે અમારા કરતા સારા છે. આને બહુ સૂચક માનવામાં આવે છે, કેમ કે સામ્યવાદી શાસન હેઠળ ખૂબ પ્રગતિ થઈ છે અને દુનિયામાં આપણો દેશ શ્રેષ્ઠ છે તેવો પ્રચાર થતો રહ્યો છે. તે પ્રચારમાં આ નિવેદનથી ગાબડું પડ્યું છે.